Teatri majanduselu näitena toon ülevaate 1926/27. aasta hooajast. Kokku anti 125  draamaetendust, 62 ooperi- ja 114 operetietendust. Teatrietendused andsid tulu 99 000 krooni. Sellele lisandusid kontserdisaali üür, riidehoiumaks, kontserdibüroo tulu, külalisetendused, mis tõi seltsile lisaraha kokku 24 300 krooni. Etendusi vaatas 121 000 inimest: draamat 34 800, ooperit 28 100, operetti 58 800. (1920-ndate lõpul elas Tallinnas ca 130 000 elanikku.) Teatritegevuse kulude üldsumma oli 296 000 krooni. Palgad üksi võtsid seltsi eelarvest üle 190 000 krooni. Hoolimata riigi toetusest ja Tallinna linnalt saadud abirahast, mis tegi kokku 90 000 krooni, tuli leppida 32 000 kroonise puudujäägiga.